Nýstofnuð Þörungamiðstöð Íslands á að vera kjarni fyrirhugaðra grænna iðngarða á Reykhólum. Innviðaráðuneytið úthlutaði verkefninu tuttugu og fimm milljónum króna.
Alls var úthlutað 120 milljónum króna í sérstakri styrkveitingu innviðaráðherra til átta mismunandi verkefna á vegum þriggja landshlutasamtaka sveitarfélaga. Verkefnunum er ætlað að styrkja atvinnulíf og byggð á svæðum sem hafa átt undir högg að sækja vegna fólksfækkunar og einhæfni atvinnulífs.
Fjórðungssamband Vestfirðinga fékk þrjá styrki upp á tæplega fjörutíu og átta milljónir. Þar af fara tuttugu og fimm í uppbyggingu grænna iðngarða á Reykhólum; atvinnusvæði sem byggist á grænum lausnum og hringrásarhagkerfinu. Ingibjörg Birna Erlingsdóttir, sveitarstjóri í Reykhólahreppi, segir að þar verði Þörungamiðstöð Íslands á Reykhólum, sem nýlega var stofnuð, í aðalhlutverki.
Þörungamiðstöð verður rannsóknamiðstöð sem mun búa að rannsóknum sem þegar eru til og gera rannsóknir og aðstoða frumkvöðla við rannsóknir vegna þróunar á ýmsum vörum í tengslum við þang og þara.
Sprotafyrirtæki sem vinna með þang geti þannig notið þjónustu Þörungamiðstöðvar og gengið að aðstöðu í væntanlegum iðngörðum. Styrkveitingin er til tveggja ára og nýtist í ráðgjöf, aðstöðu og uppbyggingu. Ingibjörg segir að hún geri gæfumuninn.
þetta er grundvallar, grundvallaratriði, að fá þennan styrk. Þess vegna segi ég bara að við erum afskaplega þakklát fyrir viðukenninguna á því sem við erum að gera og ætlum að koma á fót hérna á Reykhólum.
Vestfirðingar fengu einnig styrki til að bora eftir heitu vatni í Steingrímsfirði á Ströndum og gera forsendugreiningu fyrir hitaveitu í Árneshreppi. Þá fóru þrír styrkir til samtaka sveitarfélaga og atvinnuþróunar á Norðurlandi eystra og einn til sunnlenskra sveitarfélaga.